Source: https://nasekysuce.sme.sk/c/7239762/kuriozna-vystavba-chodnika.html
Timestamp: 2017-05-27 19:17:38+00:00
Document Index: 498773

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ']

Kuriózna výstavba chodníka - nasekysuce.sme.sk
Napriek tomu, že Okresný súd v Žiline dal obci Podvysoká „za pravdu“, nemôžu tam dokončiť chodník. Dôvodom je spor o pozemok. Bodku za celou kauzou bude musieť urobiť Krajský súd v Žiline. 17. jún 2014 o 7:00 Iveta Hažíková
Obec nemôže dokončiť chodník, musí čakať na výsledok odvolacieho konania.(Zdroj: (AO))Písmo:A-|A+00PODVYSOKÁ. V Podvysokej chcú zvýšiť bezpečnosť na cestnom ťahu prechádzajúcom obcou. V rámci rekonštrukcie a výstavby infraštruktúry sa rozhodli pre výstavbu chodníka pre chodcov a cyklistov. Po zhotovení prvého úseku v roku 2012 sa vlani pustili do druhého položením asfaltového krytu, v prácach pokračujú aj tento rok. Na dokončenie viac ako zhruba kilometer dlhého chodníka je potrebné prepojiť tieto dve časti 50 metrovým úsekom, ktorý je súčasťou pozemku, o ktorý vedie obec súdny spor. Starosta Milan Matlák vysvetľuje, že tento pozemok napriek procesným chybám a neúplnosti návrhu správa katastra previedla na súkromných vlastníkov, aj keď mal podľa zákona prejsť do majetku obce. Obec žiadala pozemok vrátiť „Okresný súd v Žiline vyniesol rozsudok týkajúci sa obecného pozemku, ktorý si manželia z našej obce previedli do svojho vlastníctva. Určil, že pozemok patrí výlučne obci Podvysoká. O jeho vrátenie sme viedli súdny spor od roku 2010,“ hovorí starosta. Podľa jeho slov mali snahu o pokojné urovnanie sporu, manželia však žiadali, aby pozemok od nich obec odkúpila. „Preto sme podali žalobu na zrušenie vlastníctva a vrátenie pozemku. Okresný súd Čadca ju odstúpil Okresnému súdu v Žiline, aby predišiel prípadnému podozreniu zo zaujatosti, keďže odporkyňa je pracovníčkou Okresného súdu v Čadci,“ informuje Matlák. Po niekoľkých prejednávaniach, preverovaní dôkazov a znaleckých posudkov súd vrátil pozemok do vlastníctva obce. Odporcovia sa odvolali „Okresný súd v Žiline vyhlásil 20. marca rozsudok, ktorým vyhovel návrhu obce Podvysoká vo veci určenia vlastníckeho práva k nehnuteľnosti a návrh odporcov zamietol. Odporcovia proti rozsudku podali 11. apríla odvolanie. Momentálne súd vykonáva všetky potrebné úkony, aby sa mohol spis predložiť Krajskému súdu v Žiline na odvolacie konanie,“ informovala hovorkyňa krajského súdu Anna Dudová Záborská. „Obec nikdy nepristúpi na to, aby prišla o vlastníctvo pozemku, ktorý nevyhnutne potrebuje pre dokončenie výstavby chodníka pre chodcov a cyklistov. Veríme, že Krajský súd v Žiline v krátkej dobe potvrdí rozsudok okresného súdu, nakoľko hrozí, že výstavbu chodníka v tomto roku nedokončíme,“ hovorí starosta. Jeho sprevádzkovaním chcú zlepšiť bezpečnosť cestnej premávky, najmä najohrozenejšej skupiny chodcov – detí, ktoré denne tadiaľto absolvujú cestu do školy. Zdieľať na facebooku (0) Diskusia (0)